ร้านเสวยผัดไทย-หอยทอดชาวเลอยูบนถนนช้างคลานค่ะ ร้านเป็นอาคารพาณิชย์อยู่ปากทางเข้าหมู่บ้านเชียงใหม่แลนด์ เมนูเน้นไปทางอาหารทะเลค่อนข้างเยอะค่ะ หน้าร้านจะมีแผงเรียงอาหารทะเลสดๆไว้โชว์เพียบเลย ลูกสาวเจ้าของร้านสวยมากเลยค่ะชอบๆ ส่วนใหญ่น้องเค้าจะเป็นคนมารับออเดอร์ แต่จะหน้าเฉยตลอดๆไม่ยิ้มให้ลูกค้าเลย เวลามาเก็บเงินก็ไม่เคยขอบคุณลูกค้าค่ะ ซึ่งส่วนตัวคิดว่าค้าขายการยิ้มให้ลูกค้า ขอบคุณลูกค้าเป็นสิ่งควรทำให้เป็นเรื่องปกติค่ะ เคยทานร้านนี้หลายครั้ง ไปแรกๆรู้สึกว่าอร่อยกว่าปัจจุบัน อย่างผัดไทยไปครั้งแรกอร่อยมาก ถึงขั้นอัพลงเฟสบุ๊คว่าเจอแล้วผัดไทยที่อร่อยที่สุดในเชียงใหม่ แต่ล่าสุดไปสั่งผัดไทยเหมือนเดิม รสชาติจืดกว่าเดิมต้องปรุงเพิ่มเยอะ และที่สำคัญน้ำมันเยอะมาก แฉะมาเลยค่ะ ผิดหวังเลย ทานไปได้ไม่กี่คำ ไม่รู้ว่าเค้าเปลี่ยนกุ๊กหรือป่าวนะคะ เลยสั่งข้าวผัดปูมาทานแทน ข้าวผัดปูก็ยังอร่อยเหมือนเดิมค่ะ เลยคิดว่าน่าจะไม่ได้เปลี่ยนพ่อครัวแต่ผัดไทยจานเมื่อกี้คงจะผัดพลาดไปหน่อยมั้งคะ ส่วนราคาร้านนี้ก็ไม่แพงค่ะ เมนูทะเลจานเดียวก็อยู่ที่ประมาณ 45-80 บาท อ่อ ออส่วนก็อร่อยนะคะ ลองชิมดูค่ะ